WTI ร่วง 3% ต่ำสุดรอบ 1 ปี วิตกเศรษฐกิจหดตัว-เฟดเร่งขึ้นดอกเบี้ยสกัดเงินเฟ้อ
น้ำมัน WTI ปิดร่วง 3% นักลงทุนวิตกเศรษฐกิจโลกซบเซาฉุดดีมานด์ชะลอตัว รวมถึงผลกระทบจาก “เฟด” เร่งขึ้นดอกเบี้ยเพื่อสกัดเงินเฟ้อ
น้ำมัน WTI ปิดร่วง 3% นักลงทุนวิตกเศรษฐกิจโลกซบเซาฉุดดีมานด์ชะลอตัว รวมถึงผลกระทบจาก “เฟด” เร่งขึ้นดอกเบี้ยเพื่อสกัดเงินเฟ้อ
7 ธ.ค. 2565

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงแตะระดับต่ำสุดในรอบ 1 ปีในวันอังคาร (6 ธ.ค.) ขณะที่สัญญาน้ำมันดิบเบรนท์ร่วงหลุดจากระดับ 80 ดอลลาร์ เนื่องจากนักลงทุนวิตกกังวลเกี่ยวกับความไม่แน่นอนของเศรษฐกิจโลก รวมทั้งผลกระทบของการที่ธนาคารกลางสหรัฐ (เฟด) เร่งปรับขึ้นอัตราดอกเบี้ยเพื่อสกัดเงินเฟ้อ
ทั้งนี้ สัญญาน้ำมันดิบ WTI ส่งมอบเดือนม.ค. ลดลง 2.68 ดอลลาร์ หรือ 3.5% ปิดที่ 74.25 ดอลลาร์/บาร์เรล ซึ่งเป็นระดับปิดต่ำสุดนับตั้งแต่วันที่ 23 ธ.ค. 2564 
ส่วนสัญญาน้ำมันดิบเบรนท์ (BRENT) ส่งมอบเดือนก.พ. ลดลง 3.33 ดอลลาร์ หรือ 4% ปิดที่ 79.35 ดอลลาร์/บาร์เรล ซึ่งเป็นระดับปิดต่ำสุดนับตั้งแต่วันที่ 3 ม.ค. 2565
โดยสัญญาน้ำมันดิบ WTI ปิดร่วงลงมากกว่า 1% ติดต่อกันเป็นวันที่ 3 ท่ามกลางความไม่แน่นอนของเศรษฐกิจโลก โดยดัชนีผู้จัดการฝ่ายจัดซื้อ (PMI) ภาคบริการของจีนดิ่งลงแตะระดับต่ำสุดในรอบ 6 เดือน ขณะที่ภาวะเศรษฐกิจในยุโรปชะลอตัวลงเนื่องจากการพุ่งขึ้นของต้นทุนพลังงานและอัตราดอกเบี้ย
นอกจากนี้ นักลงทุนยังกังวลว่า การที่ธนาคารกลางสหรัฐ (เฟด) เร่งปรับขึ้นอัตราดอกเบี้ยเพื่อสกัดเงินเฟ้อจะส่งผลให้เศรษฐกิจเผชิญภาวะถดถอยและจะกระทบต่อความต้องการใช้น้ำมัน
นักลงทุนคาดการณ์ว่า เฟดจะปรับขึ้นอัตราดอกเบี้ยทะลุ 5.0% ในกลางปีหน้า หลังการเปิดเผยรายงานการจ้างงานที่แข็งแกร่ง แม้เฟดได้ปรับขึ้นอัตราดอกเบี้ย 0.75% ถึง 4 ครั้งติดต่อกัน ซึ่งบ่งชี้ว่าการคุมเข้มนโยบายการเงินของเฟดในช่วงที่ผ่านมายังคงไม่สามารถสกัดความร้อนแรงของตลาดแรงงาน ทำให้มีการคาดการณ์ว่าเฟดจะเดินหน้าปรับขึ้นอัตราดอกเบี้ยต่อไปในปีหน้าเพื่อทำให้เศรษฐกิจชะลอตัวลงและสกัดการพุ่งขึ้นของเงินเฟ้อ
FedWatch Tool ของ CME Group บ่งชี้ว่า ขณะนี้นักลงทุนคาดการณ์ว่าเฟดจะปรับขึ้นอัตราดอกเบี้ยสู่กรอบ 5.00-5.25% ในเดือนพ.ค.2566 หลังจากก่อนหน้านี้คาดการณ์ที่ระดับ 4.75-5.00%
โดยนักลงทุนจับตาการเปิดเผยตัวเลขสต็อกน้ำมันดิบประจำสัปดาห์จากสำนักงานสารสนเทศด้านการพลังงานของรัฐบาลสหรัฐ (EIA) จะเปิดเผยในวันนี้